Burjassot estrenarà, a l’octubre, l’Oficina Virtual per al Contribuent
2025-07-24

Facilitar en tot allò possible l’accés a les ferramentes digitals de què disposa l’Ajuntament, ajudar a la ciutadania en la seua relació electrònica amb el Consistori i evitar desplaçaments innecessaris per a fer tràmits administratius. Estos són alguns dels objectius que, l’Ajuntament de Burjassot està desenvolupant en la seua transformació digital, sempre posant la vista a beneficiar, en tot allò possible, a la ciutadania.

Per este motiu, el Consistori, des l’àrea de Modernització i Noves Tecnologies, està desenvolupant, des de 2022, el projecte Model Global de Gestió Tributària Integrada per a l’Administració, dirigit a la prestació de serveis de major qualitat a la ciutadania. Aquest projecte ha sigut possible gràcies al finançament obtingut per la Unió Europea- Next Generation EU, en el marc del Pla Nacional de Recuperació, Transformació i Resiliència (PRTR), a través del Ministeri de Política Territorial i Memòria Democràtica.

Aquest projecte s’està desenvolupant des de dos vessants, la destinada als empleats públics, als quals se’ls està dotant de noves ferramentes que faciliten la gestió i la interoperabilitat amb altres administracions i la relacionada amb la ciutadania, que disposarà de nous serveis electrònics accessibles des de la Seu Electrònica per a millorar la seua experiència,

El projecte també contempla la creació d’una Oficina Virtual per al Contribuent, allotjada en la Seu Electrònica de l’Ajuntament, que estarà operativa a partir del pròxim 1 d’octubre de 2025. Una ferramenta que oferirà nous serveis destinats a facilitar la gestió de tributs per part de la ciutadania.

L’Oficina Virtual al Contribuent inclourà serveis com ara la domiciliació de pagaments, l’abonament de deutes en període voluntari, tant amb certificat electrònic com sense ell, així com la presentació d’autoliquidacions sense necessitat d’identificar-se amb certificat electrònic.

Es tracta d’un sistema senzill i intuïtiu, pensat per a tota la ciutadania, independentment de la seua edat o la seua experiència digital. A més, en cas de dubtes, l’Ajuntament posarà a la seua disposició canals d’ajuda que faran encara més fàcil l’ús d’esta nova ferramenta, sense oblidar que l’Oficina Virtual no substituirà l’atenció tradicional, sinó que la complementarà. Les persones que ho necessiten continuaran comptant amb atenció presencial.

A més, es permetrà l’obtenció de documents administratius des dels dispositius electrònics de la ciutadania, cosa que evitarà desplaçaments o cues. Amb això, es millora també la qualitat de vida de les burjassoteres i burjassoters que, amb tan sols un clic de ratolí, podran obtindre la informació tributària que necessiten, des dels seus dispositius.

Esta nova iniciativa de l’Ajuntament de Burjassot busca afavorir la usabilitat, utilitat, qualitat, accessibilitat i mobilitat dels serveis públics digitals, així com impulsar la modernització dels processos administratius.

A més, el projecte representa un avanç significatiu en termes de confidencialitat, seguretat de la informació i protecció de dades personals, adequant els sistemes a un nivell alt de l’Esquema Nacional de Seguretat.